See on muidugi seletetav ja jälle seletetav: masendavate oludega ja ajaga, noorusega jne., nagu kõik ja kõik on ju seletetav. Aga taas: samad olud ja ajad ühtlasi ka on edasi lasknud kesta ja kasvada tollel nende halinate taga vähemalt ühe põhjusena mõjuval jõupuuduselgi. Nood pealiskaudsus ja peenuse puudus, mida Aavik võrreldes teiste rahvastega arvab olevat praeguse  eestlase peapuudusi, tunduvad vähemalt osalt olevat vähese dünaamika tagajärjed, kuigi väga palju ka kultuuri nooruse. Tahtepingutuse ja püsivuse jõud aktiivsena - kui suuruke see siiski on sel rahval, kelle tüsedust ja vastupidavust niipalju kiidetud! Passiivsena - seda vahest küll: vahest just sellepärast, et ta on liig väheaktiivne, liig "laisk" oludele kohanema - ja pigem kannatab! Taas tuleme Aho vana "kadakase rahva" iseloomustusele. Kuid kas kada­kas on, või kas temast saab kunagi midagi suurt ?